Р Е П У Б Л И К А   Б Ъ Л Г А Р И Я
                                               Н А Р О Д Н О  С Ъ Б Р А Н И Е                                                                                                           
			 						Проект

ЗАКОН
ЗА ИЗМЕНЕНИЕ И ДОПЪЛНЕНИЕ НА ЗАКОНА
ЗА НОТАРИУСИТЕ И НОТАРИАЛНАТА ДЕЙНОСТ

	§ 1. В чл. 46 ал.2 изречение първо след думата „правосъдието” текста до края на изречението се заличава и вместо него се  поставя следния текст „ като към заявлението когато е за първо вписване прилагат документите по чл.11 ал.2, а за последващо вписване прилагат същите документи и такъв удостоверяващ  успешно положен изпит.” , като след добавката текста придобива следната редакция:
		„Нотариусът и кандидатът за помощник - нотариус по заместване  подават писмено заявление до министъра на правосъдието, като към заявлението когато е за първо вписване прилагат документите по чл.11 ал.2, а за последващо вписване прилагат същите документи и такъв удостоверяващ  успешно положен изпит.”
 	§2. В чл. 46 ал.3 след думата „изпит” се добавя израза „  единствено / само/  за първия заявен срок за заместване” като след добавката текста придобива следната редакция :
	Ал.3. Кандидатът за помощник – нотариус по заместване полага изпит единствено / само/  за първия заявен срок за заместване при условия и  по ред, определени с наредба  на министъра на правосъдието, след  съгласуване със Съвета на нотариусите. 

М О Т И В И
Към законопроекта за изменение и допълнение на Закона за
нотариусите и нотариалната дейност

	Към настоящият момент редакцията на чл.46 ал.3 и изобщо уредбата на материята за придобиването на  правоспособността за заместване от страна на помощник - нотариусите не създава ясна и точна регламентация за това дали изпита на кандидат помощник – нотариуса по заместване да се полага при всяко отделно направено заявление за определен срок за заместване или да е един единствен изпит при първоначално депозираното заявление  и веднъж положен изпита да важи и за бъдещи подавани заявления за нови срокове за заместване. Липсата на тази ясна и конкретна позиция на закона  е наложила в практиката кандидат  помощник – нотариусите  по заместване  както при първоначално подадено заявление за извършване на заместване за определен срок, така и за всяко последващо подадено заявление  да се явяват на изпит. 
 	Считам, че това е неправилно. Едва ли и законодателят при приемане на разпоредбите на Закона за нотариусите и нотариалната дейност в тази насока е имал предвид на всеки две години помощник – нотариуса по заместване  да се явява на изпит за да придобива    правоспособността си. Изпитът има за цел да се проверят знанията по материята, касаещи упражняването на нотариалните функции и да се гарантира  качественото им осъществяване. Придобиването и изгубването на правоспособността не би следвало да се обвързва със срока на упражняване на дейността. Още повече, че  през периода на упражняване на дейността  помощник – нотариуса, изпълнявайки задълженията си  визирани от закона обогатява познанията си, придобива по големи практически   умения. Именно това обогатяване и придобиване на по – големи умения кара  нотариуса да има едно по – голямо доверие в помощника си и да поиска отново  този помощник да му бъде заместник. В контекста на изложеното може за де изложи и довода, че съгласно ал.3 изпита се провежда при условия и по ред  определен с наредба на министъра на правосъдието след съгласуване със Съвета на нотариусите. В случая това е Наредба №2 от 18.06.2003 год.  В същата тази наредба чл.3 ал.2 казва, че въпросите за изпита са примерно посочени в приложение към нея. Това приложение е  също изготвено и е видно, че въпросите не са придобивали изменения или промени от приемането им.
В заключение следва да се каже, че подхода за облекчена процедура за ново вписване с прилагане единствено на доказателства за наличието на изисквания за заместване, включително, че вече е положен успешен изпит е в съответствие с правната и житейска логика.

	Вносители: Ивайло Тошев, Даниела Миткова, Юлиана Колева